als_Latn dik_Latn ron_Latn
Manifestim madhështor për 6-Vjetorin e Pavarësisë së Kosovës në Helsingborg të Suedisë
Manifestim madhështor për 6-Vjetorin e Pavarësisë së Kosovës në Helsingborg të Suedisë Manifestimi “TË FESTOJMË SË BASHKU” për nder të 6-Vjetorit të Pavarësisë së Kosovës, i bashkorganizuar nga QKSH “Okarina” dhe Asociacionet Kulturo- Arsimore në Skandinavi, në bashkëpunim me Ministrinë e Diasporës së Kosovës, u mbajt në Helsingborg të Suedisë, më 22.02.2014, ku morën pjesë: QKSH ”Okarina” e Landskronës, Ansambli i valleve folklorike “ Shqiponjat e Halmstadit”–Halmstad, Shoqataq shqiptare-suedeze “Meshari”-Helsingborg, SHSH ” Zenel Hasani”-Kopenhagë, (Danimarkë), SHSH ”Dardania”-Höganäs,“ Rrjeti Rinor në Kopenhagë, SHSH ”Kosova”- Halmstad, SHSH “ Iliria -“Norrköping , Shkolla shqipe e Helsinborgut dhe e Ängelholmit, këngëtarët: Mevlude Mehmeti–Hajra, Hamdi Goxhuli dhe Irena Krasniqi.
Gjatë manifestimit ishte e hapur ekspozita me veprat e artistëve tanë Shyqeri Gjurkaj dhe Sejdi Zekaj Salla e bukur “Sundspärla” ishte e mbushur përplot me bashkatdhetarë nga shumë vise të Skandinavisë. Programi festiv filloi me intonimin Himnit tonë Kombëtar dhe Himnit Shtetëror të Republikës së Kosovës, të cilin e ekzekutuan “live” grupi i vajzave të QKSH “Okarina”. Pastaj moderatorja, Florinda Fejza, u shprehu mirëseardhje të pranishmëve dhe shpalosi programin festiv të këtij manifestimi, i cili ishte i ndarë në tri pjesë:
Pjesa e parë e këtij manifestimi ishte akademike, në të cilën prof. Rexhep Jashari foli për rrugëtimin e Kosovës deri te pavarësia, pastaj tubimin e përshëndetën zëvendës ambasadori i Kosovës në Stokholm z. Jetish Jashari, përfaqësuesit nga Institucionet shtetërore të Kosovës nga Ministria e Diasporës, prof. Muhamet Shatri dhe këshilltari i jashtëm z. Xhevat Isufi, ambasadori i Shqipërisë në Danimarkë z. Arben Cici, përfaqësuesit e veteranëve të UÇK-së z.Murteza Pepaj nga Suedia dhe Fexhri Asipi Abrashi nga Danimarka, përfaqësuesja suedeze nga komuna e Helsingborgut Tonka Frodlund, Agon Bytyqi nga Rrjeti Rinor i Danimarkës, Shyqeri Gjurkaj në emër të artistëve shqiptarë në Suedi, përfaqësues tjerë të asociacioneve kulturore nga Suedia, Norvegjia e Danimarka.
Pjesa e dytë ishte një kolazh këngësh, vallesh e vjershash të përgatitura, posaçërisht për këtë festë, nga shoqata të ndryshme kulturo-artistike nga Suedia, Danimarka dhe Norvegjia, nxënës të shkollave shqipe e nga këngëtarë të ndryshëm. Përgjegjës i programit kulturo-artistik ishte z. Bashkim Jashari, kryetar i QKSH “Okarina”. Pjesa e tretë ishte me muzikë të lirë dhe vazhdoi deri në orët e vona , ku na argëtuan këngëtarët Mevlude Mehmeti- Hajra dhe Hamdi Goxhuli, nën përcjelljen e orkestrës Edmondi & Armendi. Helsingborg, 22.02.2014 R. Jashari
als_Latn als_Latn als_Latn als_Latn als_Latn